- Olen kauhuissani, jos tämä ällistyttää ihmisiä, Vartiainen totesi.

Juhana Vartiainen kirjoitti aiemmin Twitterissä, että jos jokaisella on velvollisuus elättää itsensä -väitettä pidetään "laajasti provosoivana virheenä", niin hänen oli korkea aika lähteä politiikkaan. PEKKA LASSILA

Yle Radio 1:n Ykkösaamu-ohjelmassa käytiin keskiviikkona keskustelua kiistellystä aktiivimallista, joka hyväksyttiin joulun alla eduskunnassa.

Mallissa työttömyysetuutta alennetaan 4,65 prosenttia seuraavan 65 maksupäivän ajan, jos työtön ei kykene näyttämään aktiivisuuttaan työn tekemisellä, yritystoiminnalla tai aktivointitoimenpiteisiin osallistumalla.

Vasemmistoliiton eduskuntaryhmän puheenjohtaja Aino-Kaisa Pekonen arvioi ohjelmassa, että aktiivimallista tulee " automaattileikkuri ihmisille, jotka asuvat syrjäseuduilla, joissa työtä tai palveluja ei ole, vaikka työtä hakisi sadoilla hakemuksilla " .

Aktiivimallia aiemminkin puolustanut kokoomuksen kansanedustaja Juhana Vartiainen sanoi, että työtilaisuuksia on kaikkialla maassa yhä enemmän ja työvoimapulaa siellä täällä. Vartiainen painotti, että " jos on sellainen paikkakunta, jossa ei kerta kaikkiaan ole mitään työtilaisuuksia, niin ratkaisu ei ole se, että siellä maksetaan ikuisesti työttömyysturvaa " .

- Jos ei ole mahdollisuuksia, niin silloin pitää muuttaa työn perässä pois. Niin ihmiset ovat aina tehneet. Ei meillä ole Suomessa tällaiseen hyvinvointirevohkaan varaa, elleivät ihmiset ota itsestään sillä tavalla vastuuta, että muuttavat työn perässä toiselle paikkakunnalle. En pyytele ollenkaan anteeksi tällaista kantaa, Vartiainen kommentoi ja sanoi olevansa " kauhuissaan, jos tämä ällistyttää ihmisiä " .

Vartiaisen puheista ällistynyt Pekonen sanoi, että " tuntuu aika kovalta vaateelta pyytää ihmisiä muuttamaan paikkakunnaltaan omien perheidensä luota sen takia, että ei ole työtä " .

- Sitten ikuisesti työttömyyskorvauksella siellä, mitä hyvää elämää se on? Vartiainen kysyi ja sanoi pitävänsä " täysin toivottomana " sellaista ajattelutapaa, jossa eletään tulonsiirtojen varassa.